Anne-Marie - Vikipeedia, vaba entsüklopeedia

# Anne-Marie

### Allikas: Vikipeedia

See artikkel vajab toimetamist.

Kreeka kuninganna Anne-Marie (kreekapäraselt Ánna María; kreeka keeles Άννα Μαρία Βασίλισσα των Ελλήνων) (sündinud 30. augustil 1946) on Kreeka kuninga Konstantínos II abikaasa. Monarhia kukutati Kreekas 1973 ning Kreeka põhiseadus ei tunnista enam tiitleid Kreeka kuninganna ja Kreeka kuningas. Kuid rahvusvaheline pretsedent näeb ette austava tiitli hoidmist elu lõpuni.

## [redigeeri] Lapsepõlv

Taani printsess Anne-Marie Dagmar Ingrid sündis 30. augustil 1946 Amalienborgi lossis kuningas Frederik IX ja tema abikaasa, kuninganna Ingridi noorima tütrena. Tema vanem õde on praegune Taani kuninganna Margrethe II.

Printsessi ristivanemad olid Taani kuningas Christian X, Rootsi kuningas Gustav VI Adolf, Rootsi prints Bertil, Norra kuningas Haakon VII, Taani kuninganna Alexandrine, Norra kroonprintsess Märtha, Suurbritannia kuninganna Mary, Hollandi kuninganna Juliana ja Taani printsess Dagmar.

Anne-Marie õppis Zahle koolis Taanis 1952 – 1963. 1962 oli ta vahetusõpilaseks Chatelardi tüdrukutekoolis Montreux's Šveitsis. 1963 – 1964 õppis ta Institut Le Mesnil'is, samuti Montreux's asuvas keskkoolis.

## [redigeeri] Kihlus ja abielu

Anne-Marie kohtas oma tulevast abikaasat Kreeka kroonprintsi Konstantínost esmakorselt 1959. aastal, kui kroonprintsi vanemad kuningas Pávlos ja kuninganna Frederika olid Taanis riigivisiidil. Konstantínos ja Anne-Marie on sugulased; nende ühine vanaisa vanaisa oli Christian IX. Teist korda kohtusid nad samuti Taanis 1961, kui Konstantínos teatas oma vanematele, et tahab Anne-Mariega abielluda. Järgmise aasta maikuus kohtusid nad Konstantínose õe Sofía ja Hispaania prints Juan Carlose pulmas; 1963 aga Kreeka monarhia sajanda valitsemisaasta pidustustel.

Kuningas Pávlos suri veidi enne Anne-Marie ja Konstantínose abielu 18. septembril 1964 Mitropolise katedraalis Ateenas. Anne-Mariest sai koheselt Kreeka kuninganna. Neil on viis last:

- Printsess Alexia (s. 1965)
- kroonprints Pavlos (s. 1967)
- prints Nikólaos (s. 1969)
- printsess Theodóra (s. 1983)
- prints Philippos (s. 1986)

## [redigeeri] Eksiil

Kreeka kuningannana veetis Anne-Marie palju aega töötades heategevusliku organisatsiooni Tema Majesteedi Fond heaks, mis abistas Kreeka maapiirkondades elavaid inimesi.

1967. aasta detsembris üritas kuningas Konstantínos II riigipööret, et kukutada sõjaväeline hunta, mis oli eelmise aasta aprillis ise korraldanud riigipöörde ja võimu enda kätte võtnud. Kuid kuninga katse nurjus ning kuninglik perekond pidi põgenema Itaaliasse. Nad elasid kaks kuud sealses Kreeka saatkonnas ning järgmised viis aastat Roomas.

1973 kolis perekond Suurbritanniasse. Algselt elasid nad Chobhamis, siis aga kolisid Londonisse, kus elavad ka praegu.

## [redigeeri] Ametlik staatus pärast 1973. aastat

Vaatamata sellele, et kuningas ja kuninganna olid eksiilis, oli Kreeka ametlik monarhia kuni 1973. aastani ning kindralmajor Geórgios Zoitákis valitses regendina. 1. juunil 1973 kuningas kukutati ning regent Geórgios Papadópoulos kuulutas rahvahääletuse alusel Kreeka vabariigiks.

Sama aasta novembris kukutati Papadópoulos võimult ning tema asemele tuli kindral Dimitriós Ioannides. Pärast Türgi invasiooni Küprosele 1974 kukutati sõjaväeline hunta. Uus peaminister Konstantinos Karamanlis viis 8. detsembril 1974 läbi referendumi, milles 68.8% rahvastikust pooldas monarhia kaotamist. Kuningliku perekonna liikmed kahtlevad aga referendumi moraalses seaduslikkuses, kuna neil ei lubatud Kreekasse tagasi pöörduda, et seal enda toetuseks kampaaniat korraldada.

11. juunil 1975 jõustus Kreeka konstitutsioon, mis ei tunnista Kreeka kodanikel ühtegi ametlikku tiitlit. Mõningaid kreeklasi solvab see, et Anne-Marie kasutab veel tiitlit Kreeka kuninganna, selle asemel, et võtta nimeks Anne-Marie Glücksburg, ehkki kuninganna pole seda nime kunagi kasutanud.

Enamik kuninglikke õukondi, sealhulgas Suurbritannia, Jordaania, Hispaania ja Luxembourg kasutavad tiitlit Kreeka kuninganna Anne-Marie (või Hellenite kuninganna Anne-Marie). Taanis ja Rootsis kasutatakse tiitlit kuninganna Anne-Marie, ilma territoriaalse märketa. Hollandi õukond kasutab nime endine Kreeka kuninganna Anne-Marie. Reisides kasutab ta Taani passi nimega Anne-Marie de Grecia (tema nime Hispaania-pärane vorm).

## [redigeeri] Hetketegevused

1980. aastal asutasid Anne-Marie ja Konstantínos Londoni Hellenistliku Kooli, mis on kreeka- ja ingliskeelne kool, kus ka kuningapaari lapsed õppisid. Anne-Marie on hetkel kooli auesinaine.

Kuni 1981. aastani ei lubanud Kreeka valitsus kuningaperet Kreekasse; sellel aastal said nad loa viibida mõned tunnid, et osaleda Konstantínose ema, kuninganna Frederika matustel. 1993. aastal külastas kuninglik perekond Kreekat eraviisiliselt. Kümme aastat hiljem lahendati maade vaidlus kuninga ja Kreeka valitsuse vahel ning neil on lubatud Kreekat nüüd ka külastada. Anne-Marie on seda teinud mitmeid kordi.

Samal aastal asutasid Anne-Marie ja Konstantínos Anna-Maria Fondi rahaga, mis Kreeka valitsus neile maksis, kompenseerimaks kuningapere kaotatud maid. Fond tegeleb loodusõnnetuste, nagu maavärinad ja üleujutused, ohvrite abistamisega. Anne-Marie on fondi president.

14. augustil 2004 külastasid Anne-Marie ja Konstantínos endist kuninglikku paleed, kus alates 1967. aastast asub presidendipalee. Neid võtsid vastu Kreeka president Kostís Stefanópoulos ja Rahvusvahelise Olümpiakomitee liikmed. Sama aasta detsembris viibis terve kuninglik perekond presidendi kutsel taas Kreekas.

## [redigeeri] Välislink

- Kreeka kuningliku perekonna ametlik kodulehekülg

Välja otsitud andmebaasist "http://et.wikipedia.org../../../a/n/n/Anne-Marie_7cc1.html"

Kategooriad: Toimetamist ootavad (august 2007) | Sündinud 1964 | Kreeka kuninglik perekond | Taani kuninglik perekond

##### Views

- Artikkel
- Arutelu
- Viimane redaktsioon

##### Otsi

##### Teised keeled

- Català
- Dansk
- Deutsch
- Ελληνικά
- English
- Español
- Français
- Nederlands
- 日本語
- Polski